
Par atklāta konkursa nolikuma skaidrojumu 
Limbažu novada pašvaldība saņēmusi precizējošās informācijas pieprasījumu atklātā konkursā “Saules elektrostaciju ar akumulatoru piegāde un uzstādīšana Ulda Sproģa ielā 9, Umurgā, Umurgas pagastā un Sporta ielā 4, Pociemā, Katvaru pagastā, Limbažu novadā”, iepirkuma identifikācijas Nr.- LNP 2026/113.
1 jautājums:
Saules paneļu uzstādīšana paredzēta uz jumta, šādām instalācijām bifaciālo saules paneļu izmantošanai nav tehnisku vai ražības priekšrocību salīdzinājumā ar monofacalajiem saules paneļiem.
Vai pieļaujama monofaciālo paneļu izmantošana ar stiklu no abām pusēm, pie nosacījuma, ka tiek nodrošināta maksimālā saules paneļa efektivitāte?
Atbilde:
Pieļaujama gan bifaciālo, gan monofaciālo saules paneļu izmantošana. Būtiski ir sasniegt saules paneļu moduļu efektivitātes rādītāju – vismaz 22%.
Pasūtītājs veiks grozījumus Tehniskajā specifikācijā Iepirkuma priekšmeta parametros 7. punktā, nosakot “Paneļa tips – bifaciālais vai monofaciālais ierāmējums”. 
2. jautājums:
Iepirkumā saules paneļu jauda noteikta 500-600Wp. Vēlamies vērst uzmanību uz to, ka saules paneļi tiek uzstādīti uz ēkas jumta un laba inženierprakse Latvijā ir uzstādīt jumta instalācijās saules paneļus ar maksimālo garumu 1800mm, Vācijā lielāka izmēra paneļus uz jumta uzstādīt ir ailiegts.
Ņemot verā šos aspektus, vai būtu pieļaujams uzstādīt arī mazāks jaudas saules paneļus, ja to ģeometriskais izmērs ļauj efektīvāk izmantot jumta plaknes saule spaneļu montāžai.
Atbilde:
	
Iepirkuma dokumentācijā pievienotajās vizualizācijās ir attēlots aptuvens saules paneļu izvietojums uz jumta, un tās ir informatīva rakstura. Vizualizācijas nav uzskatāmas par saistošu tehnisko projektu vai precīzu uzstādāmo saules paneļu skaitu.
Pretendentam, sagatavojot piedāvājumu, ir patstāvīgi jāizvēlas tehniskais risinājums, tai skaitā saules paneļu skaits, jauda un izvietojums, nodrošinot atbilstību tehniskajā specifikācijā noteiktajām minimālajām prasībām attiecībā uz uzstādāmās saules elektrostacijas jaudu (SES Ulda Sproģa ielā 9. Umurgā ne mazāka kā 11 kW, SES Sporta ielā 4, Pociemā ne mazāka kā 19 kW) un pārējiem tehniskajiem parametriem. AC norāda uz minimālo invertora jaudu, savukārt DC – maksimālo jaudu.
Lai izvērtētu objekta faktiskos apstākļus un izvēlētos optimālo tehnisko risinājumu, Pasūtītājs aicina pretendentus apsekot abus objektus klātienē, iepriekš saskaņojot apmeklējuma laiku. Tāpat lūdzam ņemt vērā iepirkuma dokumentācijai pievienotajos jumtu nestspējas atzinumos ietvertos nosacījumus par saules paneļu montāžu.
3. jautājums:
Iepirkuma dokumentos kā viens no vērtēšanas kritērijiem norādīta Akumulatoru uzlādes kapacitāte. Cik noprotams ar šo ir domāta akumulatora enerģijas ietilpība kWh-ās. Lūdzam precizēt kādu akumulatora ietilpību Pasūtītājs izvērtēs - vai nominālo, vai praktiski maksimāli iespējamo, vai garantēto, vai kāda cita veida akumulatora ietilpības parametru?
Atbilde: 
Akumulatoru uzlādes kapacitāte ir nominālā akumulatora enerģijas ietilpība kWh. Pasūtītājs veiks precizējumus nolikuma 3.5.punktā.
4. jautājums:
 Ja iespējams, lūdzam abām ēkām norādīt informāciju par galvenā elektrības ievadkabeļa izvietojumu ēkas plānā, ievadsadalnes fotogrāfijas un informāciju par ievadkabeļa šķērsgreizumu un tipu, informāciju par esošajām aizsardzības elektroierīcēm, kā arī vēlamo akumulatora novietojumu ārpus ēkas.
Atbilde:
Lai izvērtētu objekta faktiskos apstākļus, t.sk. par ievadkabeļa izvietojumu, šķērsgriezumu, tipu, ievadsadalni utt., un izvēlētos optimālo tehnisko risinājumu, Pasūtītājs aicina pretendentus apsekot abus objektus klātienē, iepriekš saskaņojot apmeklējuma laiku.
5. jautājums:
 Vai ēkām ir izbūvēts zemējuma kontūrs un zibensaizsardzības sistēma? Ja jā, lūdzu sniegt informāciju par šīm sistēmām.
Atbilde: 
Abām ēkām ir izbūvēta aktīvā zibens aizsardzības sistēma un attiecīgi arī zemējuma kontūrs. Lai izvērtētu objekta faktiskos apstākļus un izvēlētos optimālo tehnisko risinājumu, Pasūtītājs aicina pretendentus apsekot abus objektus klātienē, iepriekš saskaņojot apmeklējuma laiku.
6. jautājums:
Tehniskā specifikācija 18.punkts nosaka aizsardzības klasi IP67. Kurām ierīcēm tas ir attiecināms, ņemot vērā, ka IP67 klase pieļauj ierīces iegremdēšanu ūdenī līdz 1m dziļumā uz 30min?
Atbilde:
Pasūtītājs veiks grozījumus Tehniskajā specifikācijā Iepirkuma priekšmeta parametros 18. punktā, nosakot “Aizsardzības klase  - ne mazāka kā IP65”.
7. jautājums:
 Līguma projektā nav norādīts kādi ir paredzēti apmaksas nosacīju par darbiem (montāža, ieregulēšana, nodošana tīkla operatoram). Lūdzam precizēt apmaksas nosacījumus.
Atbilde:
Pasūtītājs samaksā Izpildītājām līguma summu pēc darbu nodošanas ar pieņemšanas – nodošanas aktu un Izpildītāja rēķina saņemšanas. Pieņemšanas – nodošanas akti tiek parakstīti pēc A/S “Sadales tīkls” atļaujas saules elektrostacijas pieslēgšanai saņemšanas. Pasūtītājs precizēs nolikumu un līguma projektu.

